Nieu-Seeland sluit vir enkele virusgeval | Maroela Media
Nieu-Seeland het Dinsdag 'n drie dae lange inperking aangekondig nadat 'n enkele Covid-19-geval in die land aangeteken is. Die nuwe koronavirusgeval is vermoedelik van die hoogs aansteeklike Delta-variant.
Die vlugtige inperking volg nadat die land vir die afgelope ses maande geen Covid-19-gevalle aangeteken het nie.
"Ons het gesien wat kan gebeur indien die verspreiding van die virus nie onmiddellik hokgeslaan word nie. Ons kan nie die kans waag dat dit elders heen versprei nie," het Jacinda Ardern, die eerste minister van Nieu-Seeland, gesê.
Volgens Ardern sal Nieu-Seeland vanaf Dinsdagaand vir drie dae ingeperk word. Auckland en die omliggende gebiede sal egter vir 'n week ingeperk word, aangesien 'n 58-jarige man van dié stad vandeesweek positief vir Covid-19 getoets het.
"Hoewel die geval in Auckland geïdentifiseer is, is dit 'n nasionale kwessie wat as sodanig hanteer moet word," het Ashley Bloomfield, direkteur-generaal van gesondheid, gesê.
Nieu-Seeland het drastiese maatreëls ingestel, aangesien die oorsprong van die geval nog nie bekend is nie.
"Omdat die geval geensins verband hou met internasionale reise nie, is dit moontlik dat daar nog gevalle in en om Auckland kan wees."
Delta-variant dalk in Nieu-Seeland
Nieu-Seeland is deur die loop van die Covid-19-pandemie geloof vir sy pogings om die koronavirus heeltemal uit die weg te ruim, eerder as om dit te bestuur.
Danksy dié benadering was dit nie nodig vir die land om vir langer as 'n jaar inperkingsmaatreëls toe te pas nie en die alledaagse lewe kon normaalweg voortgaan sonder beperkings op sosiale byeenkomste. Slegs 26 Covid-19-verwante sterftes, in 'n bevolking van vyf miljoen, is die afgelope jaar hier aangeteken.
"Die rede waarom Nieu-Seeland as 'n voorbeeld gebruik word vir die res van die wêreld, is omdat ons voorheen soortgelyke strategieë suksesvol aangewend het," het Ardern gesê.
Nieu-Seeland is een van die laaste lande wat die nuwe Delta-variant onder besoekers by die grens opgemerk het.
"Elke geval wat by die grens aangeteken is, was van die Delta-variant. Dié gevalle moes egter vir twee weke isoleer.
"Hoewel ons eers later kan bevestig of die nuwe Covid-19-geval wel van die nuwe Delta-variant is, kan ons aanneem dat dié variant ook in Nieu-Seeland teenwoordig is."
Watter persentasie van Nieu Seeland se bevolking is al ingeënt teen COVID?
Ek dink hulle het nie goed genoeg probeer nie. Hulle CV-19 rekord is skokkend!
Wel hulle doen iets reg. Maar dit help ook as die reels wat in plek is toegepas word
maak dit hoegenaamd enige ekonomiese sin? Wie finansier dit. Hoe bly die regering staande sonder inkomste?
Perspektief. Die virus is so klein dat die deursnee 1/100 van haar se dikte is. Geen masker keer dit nie. Dit is so lig dat dit bly sweef in die lug vir lang periodes. Windstrome kan dit oor die ganse wereld versprei. Inperkings gaan niks help nie, en mag dalk net die virusladings BINNE huishoudings vergroot.